31993D0422
L 195/51
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 юни 1993 година
относно разрешаване на държавите-членки да предвидят дерогации от някои разпоредби на Директива 77/93/ЕИО на Съвета по отношение на изсушен в камери дървен материал от иглолистни дървесни видове с произход от Канада и за определяне на подробностите за системата за маркиране, която следва да се прилага за изсушен в камери дървен материал
(93/422/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в Общността на организми, вредни за растенията или продуктите от растителен произход, и срещу тяхното разпространение в Общността (1), последно изменена с Директива 93/19/ЕИО (2) и по-специално член 14, параграф 3, трето тире от нея,
като взе предвид исканията на държавите-членки,
като има предвид, че съгласно разпоредбите на Директива 77/93/ЕИО поради риска от въвеждане на вредни организми е забранен вносът в Общността на дървен материал от иглолистни дървесни видове (Coniferales), с изключение на дървен материал от Thuja L. и дървен материал под формата на:
-
стърготини, частици, дървени отпадъци или остатъци, получени изцяло или отчасти от тези иглолистни дървесни видове,
-
каси, касети, щайги или бъчви,
-
палети, бокс-палети или други товароносители,
-
подпори за палети, преградки и подпори,
но включително на дървен материал, който не е запазил естествената си обла форма, с произход от Канада, Китай, Япония, Корея, Тайван и Съединените американски щати, не може да се внася в Общността, освен ако не е преминал съответната термична обработка за достигане на минимална температура на дървесната сърцевина от 56 °C за 30 минути и освен ако не се придружава от сертификатите, посочени в член 7 и 8 на гореспоменатата директива;
като има предвид, че понастоящем в Общността се внася дървен материал от иглолистни дървесни видове с произход от Канада; като има предвид, че в този случай в тази страна обикновено не се издават фитосанитарни сертификати; като има предвид, че е необходимо да се определят подробностите на системата за маркиране, която ще се използва за удостоверяване на това, че дървеният материал е преминал термична обработка, при която е постигната минимална температура на дървесната сърцевина от 56 °C за 30 минути;
като има предвид, че по отношение на Канада, Комисията е установила въз основа на информация, предоставена от Канада, че е създадена официално одобрена и контролирана програма за сушен в камери строителен дървен материал, за да се гарантира, че строителният дървен материал е сушен в камера в продължение на достатъчен период от време за постигане на термично унищожаване на съответните вредни организми (Bursaphelenchus xylophilus и неговите носители); като има предвид, че рискът от разпространение на тези вредни организми се намалява при условие че дървеният материал се придружава от „Сертификат за термична обработка в камера“, издаден по горе-посочената програма;
като има предвид, че Комисията ще осигури предоставянето от страна на Канада на цялата техническа информация, необходима за извършване на оценка на дейността на програмата за проверка на термичната обработка;
като има предвид, че настоящото разрешение ще бъде преразгледано най-късно до 1 април 1995 г.;
като има предвид, че предвидените в настоящото решение мерки са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава да предвидят, при условията, определени в параграф 2 oт този член, дерогация от член 7, параграф 2 и член 12, параграф 1, буква б) на Директива 77/93/ЕИО, за дървен материал от иглолистни дървесни видове, преминал съответната термична обработка с произход от Канада.
2. Разрешаването на дерогациите зависи от спазването на следните условия:
а)
дървеният материал трябва да е произведен в дъскорезници или обработен в подходящи помещения, одобрени и приети от Министерството на земеделието на Канада да участват в програмата за сушене на строителен дървен материал в камера;
б)
дървеният материал се суши в камера в продължение да достатъчно дълъг период за постигане на минимална температура на дървесната сърцевина от 56 °C за 30 минути в пещ, която е изпитана и одобрена за целта от Министерството на земеделието на Канада; когато се използва програма, при която температурата на сухия термометър не достига 56 °C, процесът на сушене включва период на обработка в края на цикъла на сушене, като температурата на камерата би трябвало да достигне 60 °C в продължение на поне един час;
в)
след констатиране спазването на условията, посочени в буква б), в горната дясна четвърт на надлъжната страна на всеки денк или на опаковката му се поставя стандартизирана марка от или под контрола на назначеното за целта длъжностно лице от дъскорезницата, посочена в буква а);
г)
създава се система за проверка с цел следене спазването на условията, посочени в буква б) и буква в), от официални агенции за оценка на качеството, квалифицирани и упълномощени за целта по програма, одобрена и контролирана от Министерството на земеделието на Канада;
д)
системата за проверка трябва да позволи на инспекторите от Министерството на земеделието на Канада да наблюдават одобрените дъскорезници, посочени в буква a) и да предприемат случайни проверки преди експедиция;
е)
дървеният материал се придружава от „Сертификат за термична обработка в камера“, който е стандартизиран по програмата, посочена в буква а) и отговаря на образеца, представен в приложението към настоящото решение, и се издава от лице, упълномощено за сметка на дъскорезниците да участва в програмата, одобрена от Министерството на земеделието на Канада.
Член 2
Без да се засяга член 14, параграф 5 на Директива 77/93/ЕИО, държавите-членки уведомяват Комисията и останалите държави-членки за всички случаи, когато внесените съгласно настоящото решение пратки не отговарят на условията, посочени в член 1, параграф 2, букви в) и е).
Член 3
Разрешението, предоставяно в член 1, се прилага от 1 юни 1993 г. То се отменя, ако се установи, че условията, посочени в член 1, параграф 2, не са достатъчни, за да предотвратят внасянето на вредни организми, или ако тези условия не са спазени. Разрешителното ще се преразгледа най-късно до 1 април 1995 г.
Член 4
Адресати на настоящето решение са държавите-членки.
Съставено в Брюксел на 22 юни 1993 година.